วิกฤตการค้า ส่งออกติดลบ
การส่งออกของไทยที่ถือเป็นหัวรถจักรในการขับเคลื่อนเศรษฐกิจของไทยยังตกอยู่ในภาวะที่ขยายตัวไม่ออก
31 ม.ค. 2558

การส่งออกของไทยที่ถือเป็นหัวรถจักรในการขับเคลื่อนเศรษฐกิจของไทยยังตกอยู่ในภาวะที่ขยายตัวไม่ออก
ทั้งนี้ ในปี 2557 การส่งออกมีมูลค่า 227,574 ล้านเหรียญสหรัฐ หดตัวลง 0.41% เมื่อเทียบกับปี 2556 ถือเป็นตัวเลขการส่งออกที่ขยายตัวติดลบ 2 ปีซ้อน โดยในปี 2556 การส่งออกขยายตัวติดลบ 0.32%
สำหรับสินค้าที่มีมูลค่าการส่งออกสูงสุดอันดับแรกในปี 2557 คือ รถยนต์ ขณะที่ข้าวมีมูลค่าการส่งออกขยายตัวสูงสุดจากนโยบายระบายข้าวของรัฐบาล ส่วนยางพารามีอัตราการหดตัวสูงสุด ตลาดการส่งออกที่มีมูลค่าสูงสุด คือ สาธารณรัฐประชาชนจีน สหรัฐ ญี่ปุ่น มาเลเซีย และฮ่องกง
อย่างไรก็ตาม ตลาดส่งออกของไทยที่ขยายตัวประกอบด้วย สหรัฐ มีสัญญาณการฟื้นตัวดีขึ้นต่อเนื่อง เพิ่มขึ้นถึง 13.2% ซึ่งเป็นการขยายตัวสูงสุดในรอบ 2 ปี นับจากเดือน ม.ค. 2556 ญี่ปุ่นเพิ่ม 5.9% สหภาพยุโรปเพิ่ม 1.4%
ขณะที่ตลาดอาเซียนเดิม 5 ประเทศลดลง 2.9% อาเซียนใหม่เพิ่มขึ้น 3.2% ตลาดจีนลดลง 18.8% ซึ่งเป็นผลมาจากการส่งออกยางพารา ราคาน้ำมันดิบ และผลิตภัณฑ์ที่ได้จากน้ำมันลดลง ส่วนทวีปออสเตรเลียเพิ่มขึ้น 4.1% ตะวันออกกลางเพิ่มขึ้น 8.6%
สำหรับปีนี้กระทรวงพาณิชย์คาดว่าการส่งออกจะเติบโตได้ 4% แต่เอกชนเชื่อว่าจะโตแค่ 1.5% แต่มีเงื่อนไขว่าจะต้องส่งออกให้ได้เดือนละ 18,750-19,750 ล้านเหรียญสหรัฐ